b'\n_START_ARTICLE_\nMatrika\n_START_PARAGRAPH_\nMatr\xc3\xadka je v matematiki pravokotna razpredelnica \xc5\xa1tevil ali v splo\xc5\xa1nem elementov kolobarskih algebrskih struktur. V tem \xc4\x8dlanku so elementi matrike realna ali kompleksna \xc5\xa1tevila, \xc4\x8de ni druga\xc4\x8de re\xc4\x8deno._NEWLINE_Matrike so uporabne za zapis podatkov, ki so odvisni od dveh kategorij, in za prou\xc4\x8devanje koeficientov sistemov linearnih ena\xc4\x8db in linearnih transformacij._NEWLINE_Za razvoj in uporabo matrik glej teorija matrik.\n_START_SECTION_\nDefinicije in zapisi\n_START_PARAGRAPH_\nVodoravne \xc4\x8drte v matriki so vrstice, navpi\xc4\x8dne pa stolpci. Matrika z m vrsticami in n stolpci se imenuje m\xc3\x97n matrika. m in n sta njeni razse\xc5\xbenosti._NEWLINE_Element matrike A, ki le\xc5\xbei v i-ti vrstici in j-tem stolpcu (kjer vrstice in stolpce navadno \xc5\xa1tejemo od 1 naprej) se imenuje element i,j, oziroma (i,j)-ti element A. To zapi\xc5\xa1emo kot A[i,j] ali Ai,j, oziroma v C-jevskem zapisu, A[i][j]._NEWLINE_Matriko razse\xc5\xbenosti m \xc3\x97 n dostikrat definiramo s predpisom , ki dolo\xc4\x8da, da je element matrike A[i,j] enak a\xe1\xb5\xa2\xe2\xb1\xbc za vse 1 \xe2\x89\xa4 i \xe2\x89\xa4 m in 1 \xe2\x89\xa4 j \xe2\x89\xa4 n.\n_START_SECTION_\nZgodovina\n_START_PARAGRAPH_\nRaziskovanje matrik je dokaj staro. Latinske kvadrate in magi\xc4\x8dne kvadrate so raziskovali \xc5\xbee v predzgodovinskih \xc4\x8dasih._NEWLINE_Matrike \xc5\xbee dolgo uporabljamo pri re\xc5\xa1evanju linearnih ena\xc4\x8db. Gottfried Wilhelm Leibniz, eden od utemeljiteljev diferencialnega ra\xc4\x8duna, je razvil teorijo determinat leta 1693. Gabriel Cramer je teorijo razvil naprej in leta 1750 vpeljal Cramerjevo pravilo. Carl Friedrich Gauss in Wilhelm Jordan sta razvila Gauss-Jordanovo eliminacijsko metodo v za\xc4\x8detku 19. stoletja._NEWLINE_Izraz\xc2\xa0\xc2\xbbmatrika\xc2\xab\xc2\xa0je prvi skoval leta 1848 James Joseph Sylvester. Cayley, Hamilton, Grassmann, Frobenius in von Neumann so veliko raziskovali matrike in njihovo teorijo.'